
_______________________________________________________________________________________
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] након спроведеног испитног поступка контроле законитости и правилности рада Републичког геодетског завода, покренутог по притужби AA, Заштитник грађана је сачинио следећи [1:  „Сл. гласник РС“, бр. 98/06 и 115/21;]  [2:  „Сл. гласник РС“, бр. 105/2021] 



ИЗВЕШТАЈ СА ПРЕПОРУКАМА



Заштитник грађана је 18. априла 2023. године примио притужбу АА, поднету преко пуномоћника - адвоката ББ из ВВ, којом се изражава незадовољство непоступањем Републичког геодетског завода по жалби која је поднета 24. августа 2018. године на Решење Службе за катастар непокретности Нови Сад 2 број 952-02-… од 8. августа 2018. године.
Наиме, притужбом се истиче да је наведеним решењем Службе за катастар непокретности Нови Сад 2 дозвољен упис права својине у листу непокретности број 9501 КО Нови Сад I у корист власника посебних делова уписаних у Б2 листу 2. део, односно овде притужиље АА и ГГ. Надаље се истиче да је сувласник непокретности ДД 24. августа 2018. године изјавио жалбу на наведено решење оспоравајући притужиљино право.
Притужиља посебно истиче да иако је жалба изјављена пре више од четири године, Републички геодетски завод до данас није донео одлуку у предмету заведеном под бројем 952-02-…. Из приложене документације произилази да је притужиља Републичком геодетском заводу упутила захтеве од 22. августа 2022. године и 11. октобра 2022. године, којим је тражено прекоредно решавање предмета и хитност у поступању, а имајући у виду протек времена од подношења жалбе.
Поступајући по притужби, Заштитник грађана је Закључком дел. бр. 9653 од 24. априла 2023. године покренуо испитни поступак оцене законитости и правилности рада Републичког геодетског завода и затражио изјашњење о основаности навода из притужбе.

Републички геодетски завод – Сектор за правне послове је, након више поднетих ургенција, актом 06 број 07-755/2023-2 од 14. августа 2023. године известио Заштитника грађана да је о поступању по предметној жалби затражено изјашњење Одељења за другостепени поступак, као надлежне унутрашње јединице Републичког геодетског завода за решавање другостепених предмета.
Након захтева Заштитника грађана за додатним изјашњењем, Републички геодетски завод – Сектор за правне послове је актом 06 број 07-755/2023-3 од 30. октобра 2023. године Заштитнику грађана доставио копију Решења број 952-02-… од 18. септембра 2023. године, донетог по жалби изјављеној на Решење Службе за катастар непокретности Нови Сад 2 број 952-02-… од 19. октобра 2018. године.
Имајући у виду да је Заштитник грађана примио податке о другом предмету, а не о оном за који су затражене информације, актом Заштитника грађана дел. број 29107 од 9. новембра 2023. године је од органа затражено да га извести о поступању Одељења за другостепени поступак Републичког геодетског завода по жалби на Решење Службе за катастар непокретности Нови Сад 2 број 952-02-… од 8. августа 2018. године, а која жалба је заведена под бројем 952-02-….
Сектор за правне послове Републичког геодетског завода, до сачињавања овог извештаја, Заштитнику грађана није доставио информације о поступању у конкретном случају.

* * *

Чланом 58. Устава Републике Србије[footnoteRef:3] јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне. [3:  „Сл. гласник РС“, бр. 98/06 и 115/21.] 


Сходно члану 9. став 1 . и 2. Закона о општем управном поступку[footnoteRef:4] и начелу делотворности и економичности управног поступка, орган је дужан да странкама омогући да успешно и целовито остваре и заштите права и правне интересе. Поступак се води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања. [4:  „Сл. гласник РС", бр. 18/2016, 95/2018 - аутентично тумачење и 2/2023 - одлука УС.] 


Чланом 174. истог закона прописано је да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Истовремено и Законом о поступку уписа у катастар непокретности и катастар инфраструктуре је прописано да је Завод дужан да одлучи по жалби најкасније у року од 60 дана од дана предаје уредне жалбе.[footnoteRef:5] [5:  Члан 44. став 1. Закона о поступку уписа у катастар непокретности и катастар инфраструктуре ("Сл. гласник РС", бр. 41/2018, 95/2018, 31/2019, 15/2020 и 92/2023)] 


Према принципима добре управе органи јавне власти и јавни службеници се старају да се одлука по сваком захтеву или притужби донесе у разумном року, без одлагања, а у сваком случају најкасније у законом предвиђеном року. Ако због сложености поступка, односно питања која су покренута, одлуку није могуће донети у року од два месеца, орган јавне власти, односно јавни службеник ће о томе обавезно обавестити грађанина и предузети све што је у његовој моћи да се одлука донесе што пре. У том случају, и ако грађанин прихвати разлоге и одлучи да одмах не искористи расположива правна средства због „ћутања управе“, одлука ће бити донета и грађанин о њој обавештен у најкраћем могућем року.

* * *


Сагледавајући наведене прописе и податке до којих се дошло током спроведеног поступка контроле правилности и законитости рада Републичког геодетског завода, Заштитник грађана констатује да контролисани орган није предузео све мере и активности у циљу доношења у законом прописаним роковима одлуке по жалби у предмету бр. 952-02-…, те је на тај начин повредио принципе добре управе, а на штету права и правних интереса подносиоца притужбе. 

Заштитник грађана поздравља напоре које улаже Републички геодетски завод а након упућеног Извештаја са препорукама Заштитника грађана дел. број 30351 од 6. децембра 2022. године, како би подизањем кадровских капацитета обезбедио ефикасно обављање послова из своје надлежности. Међутим, имајући у виду протек времена, као и чињеницу да и даље постоји превелики броји заосталих предмета и недостатак кадровских капацитета, Заштитник грађана указује да ови проблеми не могу бити стално оправдање за даље одлагање извршавања раније насталих обавеза, односно изостанак доследног примењивања законских одредаба који регулишу поступање другостепеног органа по жалби, нарочито оних који датирају из 2018. године. 

Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, у правном систему ствара правну несигурност, а код грађана оправдану сумњу у благовремен, ефикасан и непристрасан рад органа управе и његових запослених, ограничавајући и њихова права на располагање сопственом имовином. 

Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности  Заштитник грађана упућује следеће препоруке:

[bookmark: _GoBack]Потребно је да Републички геодетски завод, без одлагања, у складу са својим управноправним овлашћењима, одлучи о жалби у предмету бр. 952-02-… и донесе на закону засновану одлуку.

Потребно да Републички геодетски завод у свом будућем раду предузима све потребне мере како би се обезбедило благовремено одлучивање у управним стварима, уз поштовање законом прописаних рокова.


Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.


Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.


	ЗАМЕНИЦА ЗАШТИТНИКА ГРАЂАНА

	


	др Наташа Тањевић






Доставити:
- Републичком геодетском заводу;
- подносиоцу притужбе;

